
วัตถุประสงค์: ประเมินประสิทธิผลและความพึงพอใจต่อการใช้อุปกรณ์กั้นแขนในการป้องกันการกดทับสายให้สารน้ำ ขณะให้ยาระงับความรู้สึก
วัสดุและวิธีการ: วิจัยแบบพรรณนาศึกษาในผู้ป่วยอายุ 18 ปีขึ้นไป ที่ได้ยาระงับความรู้สึกแบบทั่วตัว มีการเก็บแขนด้านที่ให้สารน้ำหรือใส่สายวัดความดันหลอดเลือดแดงแนบลำตัวขณะผ่าตัด ใช้อุปกรณ์กั้นแขนป้องกันการกดทับสาย เก็บข้อมูลประสิทธิผลและความพึงพอใจของวิสัญญีพยาบาลต่อการใช้อุปกรณ์กั้นแขนป้องกันการกดทับสายให้สารน้ำหรือสายวัดความดันหลอดเลือดแดง ให้คะแนน 4=ดีมาก 3=ดี 2=ปานกลาง  1=ปรับปรุง  
ผลการศึกษา: ผู้ป่วย 53 ราย พบว่าประสิทธิผลของอุปกรณ์กั้นแขนในการป้องกันการกดทับสายให้สารน้ำ และป้องกันการกดทับสายวัดความดันหลอดเลือดแดงอยู่ในระดับดี (> 3.2-3.6) ความพึงพอใจต่ออุปกรณ์กั้นแขนระดับดีมาก (( 3.6) ทั้งด้านการใช้วัสดุอุปกรณ์ที่มีให้เกิดประโยชน์ ความสะดวกในการใช้งาน และความสะดวกของแพทย์ผ่าตัด ความสะดวกในการเก็บรักษา การป้องกันการเกิดรอยกดทับ/บาดเจ็บกับผู้ป่วยและความแข็งแรงของอุปกรณ์ ความพึงพอใจโดยรวมของวิสัญญีพยาบาลอยู่ในระดับดีมาก (=3.8)  

สรุป: วิสัญญีพยาบาลมีความพึงพอใจต่อการใช้อุปกรณ์กั้นแขนในระดับดีมาก อุปกรณ์กั้นแขนมีประสิทธิผลดีในการป้องกันการกดทับสายให้สารน้ำและสายวัดความดันหลอดเลือดแดง 
คำสำคัญ: การป้องกันการกดทับสายให้สารน้ำ, ความพึงพอใจ, ประสิทธิผล, อุปกรณ์กั้นแขน 
Abstract 
Objective: To determine the effectiveness and the satisfaction of hand block to protect intravenous access during anesthesia

Meterial and Method: This observational descriptive study was conducted in patients aged ( 18 years old who received general anesthesia, patient’s arms with the intravenous or the arterial line attached to the body. Hand block to protect the intravenous line or the arterial line was used during the operation. The nurse anesthetists were asked to evaluate the effectiveness and the satisfaction of hand block to protect the intravenous line and the arterial line. The evaluating scales included the followings: 4=very good, 3=good, 2=fair, 1=poor. 

Results: Fifty three patients were recruited in the study. The mean scores of the effectiveness of using hand block to protect venous access and arterial line were 
good (>3.1-3.6). The items of the satisfaction were very good (≥3.6) that using reused materials, convenience, low surgeon disturbance, easy keeping, avoid pressure sore and durability. The overall satisfaction score of using hand block was very good (=3.8). 
Conclusion: The satisfaction of using hand block among nurse anesthetists was very good. Hand block is effective for protecting intravenous access line and arterial line. 
Keywords: effectiveness, hand block, protect venous access line, satisfaction

บทนำ 

การให้บริการวิสัญญีเป็นส่วนหนึ่งของระบบการให้บริการสาธารณสุขที่ยึดถือความปลอดภัยของผู้ป่วยที่ได้ยาระงับความรู้สึกเป็นเป้าหมายสูงสุด1 การให้สารน้ำเป็นหัตถการประจำที่วิสัญญีจะต้องให้แก่ผู้ป่วยทุกราย2  แต่ในผู้ป่วยบางรายที่มีความรุนแรงและซับซ้อนของโรค หรือในการผ่าตัดที่จำเป็นต้องเฝ้าระวังระบบไหลเวียนเลือดเป็นพิเศษ อาจจำเป็นต้องมีการใช้อุปกรณ์ติดตามแบบ invasive โดยการเฝ้าระวังจากความดันหลอดเลือดแดงโดยตรง (arterial pressure monitoring)3,4 การเฝ้าระวัง การแปลผลจากการประเมินระบบต่างๆ ขณะให้ยาระงับความรู้สึกจะได้ประโยชน์และมีความถูกต้องแม่นยำ เมื่ออุปกรณ์เครื่องมือต่างๆที่ใช้กับผู้ป่วยอยู่ในตำแหน่งที่เหมาะสมไม่มีการรบกวนจากสิ่งต่างๆ ที่ส่งผลต่อการให้สารน้ำและการแปลผลจากการวัดความดันหลอดเลือดแดง (arterial line)  ผู้ป่วยที่เข้ารับการผ่าตัดที่มีการจัดท่าขณะผ่าตัดโดยการเก็บแขนผู้ป่วยแนบลำตัว เช่น การผ่าตัดบริเวณศีรษะ ลำคอ การผ่าตัดหัวใจ การผ่าตัดสมอง การผ่าตัดหลังที่จะต้องนอนท่าคว่ำ การผ่าตัดแบบส่องกล้องทั้งทางสูติ-นรีเวช และศัลยกรรมทั่วไป อาจเกิดภาวะแทรกซ้อนจากการจัดท่าเก็บแขนแนบลำตัว ได้แก่ การบาดเจ็บของเส้นประสาท การเกิดแผลกดทับ เกิดการบาดเจ็บ เกิด compartment syndrome ที่นิ้วหรือข้อมือ5,6

นอกจากภาวะแทรกซ้อนดังกล่าวที่บุคลากรวิสัญญีต้องระวังให้แก่ผู้ป่วยแล้ว การเก็บแขนผู้ป่วยแนบลำตัวจะเกิดปัญหาในการดูแลบริเวณแขนข้างที่แนบลำตัว ได้แก่ การกดทับเข็มหรือสายที่ให้สารน้ำ หรือกดทับสายวัดความดันหลอดเลือดแดง ทำให้ไม่สามารถให้สารน้ำได้ตามความต้องการของผู้ป่วย หรือไม่สามารถอ่านค่าความดันทางหลอดเลือดแดงได้ ในรายที่ผู้ป่วยมีความซับซ้อน อาจส่งผลต่อการเฝ้าระวังผู้ป่วยขณะให้ยาระงับความรู้สึก เนื่องจากภาวะดังกล่าวสามารถป้องกันได้จากการดูแลของทีมวิสัญญี7
ในอดีตทีมวิสัญญีได้มีการผลิตอุปกรณ์ในการกั้นแขนผู้ป่วย8 ใช้ในการผ่าตัดที่ต้องมีการเก็บแขนผู้ป่วยแต่เนื่องจากอุปกรณ์ดังกล่าวค่อนข้างใหญ่ ไม่สะดวกในการนำมาใช้เก็บแขนสำหรับผ่าตัดแบบส่องกล้องหรือผ่าตัดอื่นๆ กรณีที่ศัลยแพทย์ต้องการความสะดวกในการผ่าตัด ดังนั้นผู้วิจัยจึงประดิษฐ์อุปกรณ์ในการป้องกันการกดทับบริเวณแขนที่มีขนาดเหมาะสมมาใช้ในการดูแลผู้ป่วยให้ได้รับความปลอดภัยจากปัญหาการกดทับเข็มหรือสายที่ให้สารน้ำหรือกดทับสายวัดความดันหลอดเลือดแดงเพื่อศัลยแพทย์สามารถทำผ่าตัดได้สะดวก ส่งผลให้ผู้ป่วยได้รับความปลอดภัยจากการเฝ้าระวังดูแลจากทีมวิสัญญีรวมถึงสามารถป้องกันปัญหาและภาวะแทรกซ้อนที่เกิดจากการกดทับดังกล่าวได้

การศึกษาครั้งนี้มีวัตถุประสงค์เพื่อประเมินประสิทธิผลและความพึงพอใจต่อการใช้อุปกรณ์กั้นแขนในการป้องกันการกดทับสายให้สารน้ำขณะให้ยาระงับความรู้สึกในผู้ป่วยที่มีการเก็บแขนขณะผ่าตัด
วัสดุและวิธีการ 

เป็นการวิจัยแบบพรรณนา โดยศึกษาในผู้ป่วยอายุ 18 ปีขึ้นไป ที่ได้ยาระงับความรู้สึกแบบทั่วตัวและมีการจัดท่าขณะผ่าตัดโดยการเก็บแขนแนบลำตัวด้านที่ให้สารน้ำหรือด้านที่วัดความดันหลอดเลือดแดง ที่ห้องผ่าตัด โรงพยาบาลสงขลานครินทร์ คณะแพทยศาสตร์ มหาวิทยาลัยสงขลานครินทร์ จำนวน 53 ราย สถิติที่ใช้เป็นสถิติเชิงพรรณนา โดยรายงานผลการศึกษาที่ได้เป็นคะแนน 1-4 และค่าคะแนนเฉลี่ย (mean ± SD) ในทุกหัวข้อ  

รูปที่ 1 อุปกรณ์กั้นแขน 

                             รูปที่ 2 อุปกรณ์กั้นแขน                                                               รูปที่ 3 อุปกรณ์กั้นแขน                                                                                                                                                                                                                                                                                                                                                                                                                                                                                                                         
               ขณะใช้ป้องกันการกดทับสายให้สารน้ำ                          ขณะใช้ป้องกันการกดทับสายวัดความดันหลอดเลือดแดง
การคำนวณขนาดตัวอย่าง

คำนวณขนาดตัวอย่างจาก N=Z2α/2*p(1-p)/d2 กำหนดสัดส่วนของความพึงพอใจอย่างน้อยร้อยละ 90 (p value=0.9) คือมีคะแนนเฉลี่ย ≥ 3.6 ได้ตัวอย่าง 35 ราย โดยได้คิดเพิ่มอีกร้อยละ 0.1 ในผู้ป่วยที่อาจต้องออกจากการศึกษา จึงได้กลุ่มตัวอย่างอย่างน้อย 39 ราย ซึ่งในการเก็บข้อมูลมีผู้ป่วยที่วัดความดันหลอดเลือดแดงเพียง 6 ราย ทำให้ไม่สามารถนำไปแปลผลได้ ผู้วิจัยจึงได้เก็บข้อมูลผู้ป่วยที่ทำหัตถการวัดความดันหลอดเลือดแดงเพิ่ม ได้ผู้ป่วยทั้งหมด 53 ราย

โดยมีเกณฑ์การคิดระดับคะแนนคือ ระดับพอใช้ (<ร้อยละ50) มีคะแนน <2.0, ระดับปานกลาง (ร้อยละ50-79) มีคะแนน 2.0-3.2, ระดับดี (ร้อยละ80-89) มีคะแนน 3.2-3.6, ระดับดีมาก (>ร้อยละ90) มีคะแนน ≥ 3.6

ผลการศึกษา 
ผลการศึกษาผู้ป่วยที่ได้ยาระงับความรู้สึกแบบทั่วตัวและมีการจัดท่าขณะผ่าตัดโดยการเก็บแขนด้านที่ให้สารน้ำ หรือใส่สายวัดความดันหลอดเลือดแดงแนบลำตัวทั้งหมด 53 ราย พบว่าผู้ป่วยมีอายุระหว่าง 18-83 ปี อายุเฉลี่ย 53.4±17.1 ปี มีน้ำหนักระหว่าง 40.0-97.6 กิโลกรัม น้ำหนักเฉลี่ย 61.5±12.3 กิโลกรัม ส่วนสูงระหว่าง145.0-175.0 เซ็นติเมตร ส่วนสูงเฉลี่ย 160.2±7.0 เซ็นติเมตร ดัชนีมวลกายระหว่าง 17.2-41.7 กก/ม2 ค่าเฉลี่ยดัชนีมวลกาย 24.1±4.8 กิโลกรัม/เมตร2 ส่วนใหญ่อยู่ในกลุ่ม ASAclassification 2 คิดเป็นร้อยละ 66 ระยะเวลาที่ให้ยาระงับความรู้สึกระหว่าง 55-530 นาที ระยะเวลาเฉลี่ย 215.6±123.1 นาที 
 

ตำแหน่งที่ทำผ่าตัดบ่อยที่สุด 3 อันดับแรกได้แก่ ผ่าตัดบริเวณลำตัว/หน้าอก ผ่าตัดช่องท้องส่วนล่างโดยการส่องกล้องและผ่าตัดบริเวณศีรษะ/ลำคอ (ตารางที่ 1)
ตารางที่ 1 แสดงตำแหน่งที่ทำผ่าตัด
	ตำแหน่งที่ทำผ่าตัด
	จำนวน(ราย)
	ร้อยละ

	1. ลำตัว/หน้าอก
	16
	
30.2

	2. ช่องท้องส่วนล่างโดยการส่องกล้อง
	12
	22.6

	3. ศีรษะ/ลำคอ
	10
	19.0

	4. ผ่าตัดแบบเปิดในช่องท้องส่วนบน
	5
	9.4

	5. ช่องท้องส่วนบนโดยการส่องกล้อง
	4
	7.5

	6. หลอดเลือดในช่องอก/ช่องท้องโดยการใส่สายสวน(TEVAR/EVAR)*
	4
	7.5

	7. หลัง/กระดูกสันหลัง
	2
	3.8


* TEVAR: Thoracic Endovascular Aortic Repair, EVAR: Endovascular Abdominal Aortic Repair
ขณะผ่าตัดมีการเก็บแขน 1 หรือ 2 ข้าง มีจำนวนใกล้เคียงกัน ส่วนใหญ่ใช้อุปกรณ์กั้นแขนเพื่อป้องกันการกดทับสายให้สารน้ำ ร้อยละ 67.9 ป้องกันการกดทับสายวัดความดันหลอดเลือดแดงร้อยละ 15.10 และใช้อุปกรณ์ในการป้องกันการกดทับทั้ง 2 อย่าง ร้อยละ 17 (ตารางที่ 2)
ตารางที่ 2 แสดงการใช้อุปกรณ์กั้นแขน 
	การใช้อุปกรณ์กั้นแขน
	จำนวน(ราย)
	ร้อยละ

	1. ใช้อุปกรณ์กั้นแขน 1 ข้าง
	48
	90.6

	2. ใช้อุปกรณ์กั้นแขน 2 ข้าง
	5
	9.4

	3. ป้องกันการกดทับสายให้สารน้ำ
	36
	67.9

	4. ป้องกันการกดทับสายวัดความดันหลอดเลือดแดง
	8
	15.1

	5. ป้องกันการกดทับทั้ง 2 อย่าง
	9
	17.0


อุปกรณ์กั้นแขนสามารถป้องกันการกดทับสายให้สารน้ำและการกดทับสายวัดความดันหลอดเลือดแดงอยู่ในระดับดีโดยมีคะแนนเฉลี่ย 3.4 และ 3.5 โดยมีความพึงพอใจสูงสุด 3 อันดับแรกคือการใช้วัสดุอุปกรณ์ที่มีให้เกิดประโยชน์ (3.8) ความสะดวกในการใช้งาน (3.8) ความสะดวกของแพทย์ผ่าตัด (3.8) และมีความพึงพอใจโดยรวมในระดับดีมาก (3.8) (ตารางที่ 3)
ตารางที่ 3 ประสิทธิผลและความพึงพอใจต่อการใช้อุปกรณ์กั้นแขน 
	ประสิทธิผลและความพึงพอใจ
	ต่ำสุด
	สูงสุด
	ค่าเฉลี่ย
	ส่วนเบี่ยงเบนมาตรฐาน

	1. การป้องกันการกดทับสายให้สารน้ำ (รวม 45 ราย)
	3
	4
	3.4
	1.4

	2. การป้องกันการกดทับสายวัดความดันหลอดเลือดแดง (รวม 17 ราย)
	1
	4
	3.5
	0.8

	3. การป้องกันการเกิดรอยกดทับ/บาดเจ็บกับผู้ป่วย
	3
	4
	3.6
	0.5

	4. ความสะดวกของแพทย์ผ่าตัด
	3
	4
	3.8
	0.4

	5. การใช้วัสดุอุปกรณ์ที่มีให้เกิดประโยชน์  
	3
	4
	3.8
	0.4

	6. ความแข็งแรงของอุปกรณ์
	2
	4
	3.6
	0.5

	7. ความสะดวกในการใช้งาน  
	3
	4
	3.8
	0.4

	8. ความสะดวกในการเปลี่ยนปลอกใส่อุปกรณ์(ความสะอาด)  
	2
	4
	3.4
	0.5

	9. ความสะดวกในการเก็บรักษา
	3
	4
	3.7
	0.5

	10. ความพึงพอใจโดยรวม
	2
	4
	3.8
	0.5


การสังเกตและสอบถามที่ห้องพักฟื้น มีผู้ป่วยจำนวน 5 ราย โดยเกิดรอยกดทับจากสายให้สารน้ำและสายวัดออกซิเจนที่แนบลำตัวผู้ป่วย 3 รายซึ่งรอยกดทับจะเกิดทั้งบริเวณที่ใช้อุปกรณ์และไม่ได้ใช้อุปกรณ์ 1 ราย มีรอยกดทับจากข้อต่อสามทาง (Three-way) ที่ใช้ในการทำ Taget Conctrol Infusion (TCI) และ 1 ราย เกิดรอยกดทับจากสายวัดความดันหลอดเลือดแดง ซึ่งรอยกดทับดังกล่าวหายไปขณะอยู่ที่ห้องพักฟื้นทุกราย ไม่มีผู้ป่วยที่เกิดผื่นแดง ตุ่มน้ำ หรืออาการชาที่มือหรือแขน
วิจารณ์ 

ผู้ป่วยที่ได้ยาระงับความรู้สึกแบบทั่วตัวที่มีการจัดท่าขณะผ่าตัดโดยการเก็บแขนด้านที่ให้สารน้ำหรือใส่สายวัดความดันหลอดเลือดแดงแนบลำตัวโดยอาจจะเก็บแขน 1 หรือ 2 ข้าง ตามความเหมาะสม ส่วนใหญ่เป็นการผ่าตัดบริเวณลำตัว/หน้าอก ผ่าตัดช่องท้องส่วนล่างโดยการส่องกล้อง ผ่าตัดบริเวณศีรษะ/ลำคอ ผ่าตัดแบบเปิดในช่องท้องส่วนบน ผ่าตัดช่องท้องส่วนบนโดยการส่องกล้อง ผ่าตัดหลอดเลือดในช่องอก/ช่องท้องโดยการใส่สายสวน (TEVAR/EVAR) ผ่าตัดบริเวณหลัง/กระดูกสันหลัง 
การใช้อุปกรณ์กั้นแขนสามารถป้องกันการกดทับสายให้สารน้ำและป้องกันการกดทับสายวัดความดันหลอดเลือดแดงอยู่ในระดับดีโดยมีคะแนนเฉลี่ย 3.4 และ 3.5 ตามลำดับ การใช้อุปกรณ์ส่วนใหญ่ใช้ในการป้องกันการกดทับสายให้สารน้ำมากกว่าป้องกันการกดทับสายวัดความดันหลอดเลือดแดงเนื่องจากการให้สารน้ำเป็นหัตถการที่ต้องทำกับผู้ป่วยทุกราย2 ส่วนการวัดความดันหลอดเลือดแดงจะใช้กับผู้ป่วยที่จำเป็นต้องมีการใช้อุปกรณ์ติดตามแบบวิกฤติอย่างต่อเนื่อง (invasive)3,4 ในบางรายเท่านั้น มีผู้ป่วย 1 ราย ที่ใช้อุปกรณ์ในการป้องกันการกดทับสายวัดความดันหลอดเลือดแดงขณะผ่าตัดมีการกดทับสายทำให้ไม่สามารถอ่านค่าความดันหลอดเลือดแดงได้ เนื่องจากหลังจากที่วิสัญญีจัดท่าผู้ป่วยเก็บแขนเรียบร้อยแล้วแพทย์ผ่าตัดมีการขยับตัวผู้ป่วยอีกครั้งทำให้มีการเลื่อนของแขนจึงเกิดการเปลี่ยนตำแหน่งของอุปกรณ์ขณะผ่าตัดเมื่อมีการเบียดแขนผู้ป่วยจึงเกิดการกดทับที่สายวัดความดันหลอดเลือดแดง วิสัญญีแพทย์ได้แก้ไขโดยการเปลี่ยนตำแหน่งที่ใส่สายวัดความดันหลอดเลือดแดงใหม่เป็นแขนด้านที่กางออกซึ่งไม่ได้รบกวนการผ่าตัดของศัลยแพทย์ ดังนั้นทีมวิสัญญีควรตรวจสอบซ้ำหลังจากที่ศัลยแพทย์มีการจัดท่าผู้ป่วยทุกครั้ง จากการประเมินผู้ป่วยที่ห้องพักฟื้นมีผู้ป่วย 1 รายเกิดรอยกดทับจากสายให้สารน้ำที่แนบตัวผู้ป่วย ทั้งบริเวณแขนที่ใช้อุปกรณ์และต้นแขนที่ไม่ได้ใช้อุปกรณ์ มีรอยกดทับจากข้อต่อสามทาง (three-way) ที่ใช้ในการทำ TCI ผู้ป่วย 1 รายและเกิดรอยกดทับจากสายวัดความดันหลอดเลือดแดงอีก 1 ราย แต่รอยกดจะจางลงและหายไปก่อนส่งผู้ป่วยกลับหอผู้ป่วยทุกราย ปัญหาดังกล่าวสามารถป้องกันได้โดยการตรวจสอบตำแหน่งสายทุกครั้งไม่ให้แนบกดแขนผู้ป่วยก่อนเก็บแขนด้วยผ้าขวางหรือวางสายไว้ด้านนอกผ้าที่แนบแขนผู้ป่วย ส่วนการกดทับจากข้อต่อสามทาง (three-way) บุคลากรวิสัญญีควรจะรองผ้าเล็กๆ เช่น ผ้าก๊อสก่อนวาง ข้อต่อสามทาง (three-way) เพื่อไม่ให้กดทับผู้ป่วย
จากการศึกษาในอดีตภาควิชาวิสัญญี โรงพยาบาลสงขลานครินทร์ ประดิษฐ์อุปกรณ์ป้องกันการกดทับหลอดเลือดซึ่งสามารถลดการรบกวนการไหลของสารละลายทางหลอดเลือด ลดการรบกวนการวัดความดันทางหลอดเลือดดำ ลดการรบกวนการวัดค่าความอิ่มตัวออกซิเจนในเลือดได้ดีกว่าการใช้ผ้าขวางเตียงเก็บแขน8 (รูปที่ 4) 
ความพึงพอใจในการใช้งานอุปกรณ์กั้นแขนอยู่ในระดับดีมากเป็นการใช้วัสดุอุปกรณ์ที่มีการใช้วัสดุอุปกรณ์ที่มีให้เกิดประโยชน์ ความสะดวกในการใช้งาน ความสะดวกของแพทย์ผ่าตัด มีความแข็งแรงสามารถใช้ได้เป็นระยะเวลานาน หากมีการปนเปื้อนสิ่งสกปรกสามารถเปลี่ยนปลอกสำหรับหุ้มอุปกรณ์ได้ เก็บรักษาได้ง่ายเสมือนอุปกรณ์อื่นๆ ที่ใช้ในงานวิสัญญี ซึ่งอุปกรณ์ที่ภาควิชาใช้อยู่ในปัจจุบันมีขนาดใหญ่ทำให้รบกวนการผ่าตัด และไม่สะดวกในการใช้งาน8 ซึ่งไม่สามารถปรับความโค้งงอของอุปกรณ์เพื่อให้เหมาะกับขนาดแขนผู้ป่วยได้ 8 ต่างจากอุปกรณ์กั้นแขนที่ผู้วิจัยประดิษฐ์สามารถนำมาใช้ได้โดยที่ไม่เกิดปัญหาดังกล่าว และสามารถปรับความโค้งงอให้เหมาะกับขนาดแขนของผู้ป่วยได้ตามความเหมาะสม แต่ยังขาดความสวยงามและความคงทนถาวรของอุปกรณ์เนื่องจากทำมาจากแกนไวนิลซึ่งเป็นกระดาษอัดแข็งจึงมีความแข็งแรงในระดับหนึ่งเท่านั้น หากใช้ไปเป็นระยะเวลานานอาจมีการหักงอฉีกขาดได้ ซึ่งผู้วิจัยจะพัฒนารูปแบบโดยการนำวัสดุที่มีความคงทนแข็งแรง มีความสวยงาม และสามารถทำความสะอาดโดยการล้างน้ำได้โดยไม่ต้องเปลี่ยนปลอกใส่อุปกรณ์ เพื่อให้บุคลากรสามารถนำอุปกรณ์กั้นแขนไปใช้ได้อย่างสะดวก ง่าย และมีประสิทธิภาพ 
[image: image3.emf]
รูปที่ 4 แสดงอุปกรณ์ป้องกันการกดทับหลอดเลือด 
(ที่มา http://anesthai.org/th/journal/documents/102)8                    
สรุป 

อุปกรณ์กั้นแขนสามารถป้องกันการกดทับสายให้สารน้ำ และป้องกันการกดทับสายวัดความดันหลอดเลือดแดงได้ อาจเกิดรอยกดทับได้เล็กน้อย แต่สามารถป้องกันได้ และบุคลากรวิสัญญีทุกระดับมีความพึงพอใจในการใช้อุปกรณ์กั้นแขนดังกล่าว

